b'\n_START_ARTICLE_\nGalge\n_START_PARAGRAPH_\nEn galge er et stativ til at henrette forbrydere ved h\xc3\xa6ngning. Det var i middelalderen en almindelig anvendt henrettelsesmetode._NEWLINE_Galger kan have forskellige udformninger: den enkleste (som man kender fra spillet "Hangman") er et omvendt \xc2\xabL\xc2\xbb , en lodret bj\xc3\xa6lke med en kortere, horisontal bj\xc3\xa6lke p\xc3\xa5 toppen, hvor rebet med l\xc3\xb8kken bliver f\xc3\xa6stet. Den horisontale tv\xc3\xa6rligger kan hvile p\xc3\xa5 en bj\xc3\xa6lke i hver ende. Den kendte galge i Tyburn i London var trekantet, med tre lodrette og tre tv\xc3\xa6rliggende bj\xc3\xa6lker. 24 kunne henrettes samtidigt._NEWLINE_Galger kunne v\xc3\xa6re midliertidige eller permanente til skr\xc3\xa6k og advarsel. Gamle bybilleder viser dem p\xc3\xa5 synlige steder i byerne, ofte n\xc3\xa6r slotte eller retsbygninger, og p\xc3\xa5 torve eller pladser s\xc3\xa5 almuen kunne samles og se henrettelserne._NEWLINE_Oprindeligt ofredes mennesker eller dyr til guderne i et h\xc3\xb8jt tr\xc3\xa6._NEWLINE_If\xc3\xb8lge Tacitus (Germania, kap. 12) h\xc3\xa6ngte man overl\xc3\xb8bere og landsforr\xc3\xa6dere. I middelalderen var h\xc3\xa6ngning en van\xc3\xa6rende straf, som overgik tyve._NEWLINE_Uden for flere danske byer findes en galgebakke som i Gammel Rye, T\xc3\xb8mmerup og Sor\xc3\xb8._NEWLINE_I dag bruges galge ved henrettelser i blandt andet afrikanske og asiatiske lande som Egypten, Iran, Irak, Japan, Kuwait, Malaysia og Singapore.\n_START_SECTION_\nEtymologi\n_START_PARAGRAPH_\nOrdet galge stammer fra protogermansk, hvor man har rekonstrueret formen *galg- i betydningen p\xc3\xa6l eller tr\xc3\xa6. Ved middelalderens begyndelse bet\xc3\xb8d ordet p\xc3\xa5 de fleste germanske sprog ogs\xc3\xa5 Kristi kors \xe2\x80\x93 p\xc3\xa5 gotisk havde galga alene denne betydning.\n_START_SECTION_\nAfledt betydning\n_START_PARAGRAPH_\nGalge bruges ogs\xc3\xa5 om en midlertidig tr\xc3\xa6konstruktion, der skal b\xc3\xa6re de rettesnore, som styrer arbejdet med det korrekte "smig" (bagfald) p\xc3\xa5 en t\xc3\xb8rmur, en skr\xc3\xa5ning eller en \xc3\xa5brink.'